Potrivit datelor furnizate de Starea Civilă, în Bârlad sunt acum puţin peste 73.000 de cetăţeni. La recensământ a rezultat însă că oraşul are doar 50.000 de locuitori. Nimeni nu are o explicaţie. Ori recensământul a fost făcut prost, ori listele locale cu cetăţeni sunt manipulate în scopuri electorale.

Primarul dă vina pe felul cum a fost făcut recensământul

„Mi s-a părut mai mult un sondaj de opinie decât un recensământ profesional făcut”, spune edilul Constantin Constantinescu.

Bâlbele autorităţilor merg şi mai departe. La alegerile europarlamentare va fi folosit pentru prima oară Registrul Electoral. Acesta este completat de angajaţi ai primăriilor şi conţine toţi cetăţenii cu drept de vot. Numai că mulți dintre angajați, mai ales cei ai primăriilor din zona rurală, nu știu să folosească acest program. Aceasta, deși au participat la cursuri de pregătire.

Corectitudinea desfăşurării alegerilor depinde în mare parte de cât de bine sunt întocmite listele electorale.